Talous- ja sosiaalikomitean lausunto aiheesta "Ehdotus neuvoston asetukseksi (EY) hunajan tuotannon ja kaupan pitämisen kehittämiseksi yhteisössä tarkoitettujen toimien soveltamista koskevista yleisistä säännöistä"



Virallinen lehti nro C 206 , 07/07/1997 s. 0060



Talous- ja sosiaalikomitean lausunto aiheesta "Ehdotus neuvoston asetukseksi (EY) hunajan tuotannon ja kaupan pitämisen kehittämiseksi yhteisössä tarkoitettujen toimien soveltamista koskevista yleisistä säännöistä" () (97/C 206/12) Neuvosto päätti 27. tammikuuta 1997 Euroopan yhteisön perustamissopimuksen 43 ja 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut maa- ja kalatalousjaosto antoi lausuntonsa 3. huhtikuuta 1997. Esittelijänä oli Vassilis Zarkinos. Talous- ja sosiaalikomitea hyväksyi 23. ja 24. huhtikuuta 1997 pitämässään 345. täysistunnossa (huhtikuun 23. päivän istunnossa) seuraavan lausunnon äänin 71 puolesta, 17 vastaan, 11:n pidättyessä äänestämästä. 1. Johdanto 1.1. Komission ehdotus on jatkoa vuonna 1994 annetulle tiedonannolle COM(94) 256 final Euroopan mehiläishoidosta. Ehdotus koskee 15 000 000 ecun suuruisen, yhteisön varoista vuosittain myönnettävän summan käyttöä. Sen avulla on tarkoitus on kehittää hunajantuotantoon ja kaupan pitämiseen liittyviä kansallisia ohjelmia, joihin kuuluvat tekninen apu, laboratorioanalyysit ja toimet mehiläistautien torjumiseksi sekä kansalliset alan rakennetutkimukset. Talous- ja sosiaalikomitean mielestä komission ehdotus on myönteinen ja oikeansuuntainen. Sitä on syytä kannattaa, koska komissio pyrkii siinä omalta osaltaan kehittämään Euroopan mehiläishoitoa. 1.2. Ehdotuksessa asetetaan etusijalle lähinnä seuraavat toimet: mehiläistuotannon ja hunajanvalmistuksen olosuhteiden parantaminen antamalla teknistä apua mehiläishoitajille ja hunajantuottajajärjestöille; alppilaiduntamisen järkeistäminen; varroapunkin ja sen aiheuttamien mehiläistautien torjunta sekä mehiläispesiin ja sadonkorjuuseen, varastointiin ja pakkaamiseen liittyvien käsittelyolosuhteiden parantaminen; hunajan fysikaalis-kemiallisia ominaisuuksia määrittävien kansallisten laboratorioiden tukitoimet; yhteistyö hunajan laadun parantamiseen tähtäävien soveltavien tutkimusohjelmien toteuttamiseen erikoistuneiden elimien kanssa. 2. Yleistä 2.1. Mehiläishoito liittyy erottamattomana osana maataloustuotantoon (osana eläintuotantoa). Sen päätarkoituksia ovat taloudellinen toiminta ja maaseudun kehittäminen, hunajan ja muiden mehiläistuotteiden tuotanto sekä osaltaan ekologisen tasapainon, luonnollisen elinympäristön ja maatalouden ekojärjestelmien ylläpitäminen. 2.2. Euroopan unionissa on kaikkiaan 7.5 miljoonaa mehiläispesää, joiden hoidosta vastaa noin 435 000 mehiläishoitajaa. Heistä vain 3,1 % eli 13 000 henkeä on ammattimaisia mehiläishoitajia. Alan järjestöjen arvion mukaan ammattimaiset mehiläishoitajat vastaavat 3,5 miljoonasta mehiläispesästä (42 % koko määrästä) ja 45 %:sta hunajan kokonaistuotannosta Euroopan unionin alueella. 2.3. Vaikka Euroopan unioni on maailman kolmanneksi suurin hunajantuottaja (entisen Neuvostoliiton alueen ja Aasian jälkeen), se on jatkuvasti 50 %:sesti alijäämäinen mehiläishoidon perustuotteen, hunajan suhteen. Jatkuvasti kasvava kysyntä katetaan tuonnilla pääasiassa Kiinasta, Argentiinasta, Meksikosta, Unkarista ja Australiasta. 2.4. TSK:n mielestä komission ehdotuksessa pitäisi puuttua myös hunajan liikkeisiin yhteisön markkinoilla. Euroopan unionin mehiläishoidon tämänhetkiset pääpaineet kohdistuvat laadultaan tarkistamattoman hunajan suurimittaiseen tuontiin kolmansista maista (pääasiassa Kiinasta). Niinpä komission olisi kuluttajansuojan parantamiseksi laadittava laatustandardit EU:ssa tuotetulle hunajalle. 2.5. TSK korostaa mehiläisten panosta ekologisen tasapainon säilyttämisessä. Jaosto pitää tärkeänä alan tuen ja suojelun on lisäämistä. Alan tukitoimiin myönnetyt varat ovat täten sen mielestä riittämättömät. Se katsoo kuitenkin, että komission ehdotukset ovat oikeansuuntaiset, vaikka niissä edellytetyt toimet ovat luonteeltaan ohjeellisia pikemmin kuin kattavia. Joka tapauksessa on myönteistä, jos ehdotuksen toimien voidaan todeta olevan tukitoimien alkusysäys eikä huipentuma. 2.6. Komitean mielestä ehdotuksessa pitäisi määritellä pesäkohtainen vähimmäistuki, joka myönnettäisiin sekä ammattimaisille mehiläishoitajille että mehiläishoidon harrastajille. Tuki myönnettäisiin sekä ekologisin (tarpeeksi suuren mehiläiskannan ylläpito kasvien pölytyksen takaamiseksi) että taloudellisin perustein (mehiläisten talviruokinnasta aiheutuvat lisäkustannukset). TSK huomauttaa, että Euroopan parlamentti on tehnyt vastaavanlaisen ehdotuksen selonteossaan joulukuussa 1994. 2.7. Ottaen huomioon, että mehiläishoitajien tarpeista huolehditaan useissa muissakin asetuksissa, yhteisöaloitteissa ja erityisohjelmissa (esim. asetukset 2328/91, 866/90, 1360/78, Leader-ohjelma jne.), yhteisrahoitusjärjestelmä voidaan hyväksyä. Komitea toivookin, että kaikki jäsenvaltiot yhteistyössä mehiläishoitajien järjestöjen kanssa suhtautuisivat myötämielisesti komission näkökantoihin. 2.8. TSK:n mielestä joustavuutta on lisättävä, jotta voitaisiin taata ensisijaisia toimia varten suunniteltujen ohjelmien tehokkuus. Jäsenvaltiot toimittavat ohjelmaehdotuksensa komissiolle, joka ne hyväksyy. Edelleen on kiinnitettävä huomiota läheisyysperiaatteeseen. 2.9. Jotta voitaisiin lisätä mehiläishoidon tunnettavuutta varsinkin nuorten parissa ja lisätä heidän kiinnostustaan mehiläishoitajan ammattia kohtaan, komitea katsoo, että ehdotuksen ensisijaisiin päämääriin pitää liittää myös uusien mehiläishoitajien koulutusohjelma. 3. Erityistä 3.1. Kuluttajansuojan parantamiseksi käsite "luonnonhunaja" tulisi selvittää tarkemmin. Käsite "luonnonhunaja", kuten se Rooman sopimuksen II liitteessä määritellään, tarkoittaa vain mehiläisten tuottamaa hunajaa eikä muita sekoitteita. 3.2. Talous- ja sosiaalikomitea katsoo, että on virhe rajoittaa mehiläistautien torjunta varroapunkkiin ja sen aiheuttamiin tauteihin. On olemassa muitakin vakavia mehiläistauteja (esim. melissococcus, chalkbrood [engl.], nosemarutto). Käytännössä on oleellisen tärkeää ryhtyä toimiin myös näiden tautien torjumiseksi. Bryssel, 23. huhtikuuta 1997. Talous- ja sosiaalikomitean puheenjohtaja Tom JENKINS () EYVL N:o C 378, 13.12.1996, s. 20 LIITE talous- ja sosiaalikomitean lausuntoon Hylätty muutosehdotus Seuraava muutosehdotus, joka tehtiin työjärjestyksen määräysten mukaisesti, hylättiin käsittelyssä: Kohta 2.4 Korvataan toinen ja kolmas virke seuraavalla: "Mahdollisimman korkean kuluttajansuojan varmistamiseksi on kaiken hunajan vastattava unionin direktiiveissä ja asetuksissa määriteltyjä laatuvaatimuksia, joita tulee valvoa ja soveltaa tinkimättä." Perustelu 1. Laatustandardit on jo luotu ja ne on saatettu ajan tasalle komission asiakirjalla KOM(95) 722 lopull., josta komitea antoi hiljattain lausunnon (CES 1259/96). 2. Laatuvaatimusten valvonnasta ja soveltamisesta on jo annettu direktiivit 89/397 ja 93/99 ETY, joita on nyt ainoastaan sovellettava. Käsiteltävään ehdotukseen sisältyy myös ajatus tarvittaessa analysointilaboratorioille myönnettävästä tuesta. 3. Toisistaan poikkeavat ja erityisesti tuontia harjoittaviin maihin kohdistuvat valvontatoimet ovat GATTin ja Maailman kauppajärjestön puitteissa laittomia. Äänestyksen tulos Jaa-ääniä: 42, ei-ääniä: 51, tyhjiä: 7.